**AJUNTAMENT DE CAPELLADES**

1. **LECTURA I APROVACIÓ DE L’ACTA ANTERIOR NÚM. 2 DEL 05/03/2014.**

Obert l’acte i comprovat per la secretària l’existència del quòrum necessari perquè pugui ser iniciada la sessió i donat que l’acta núm. 2 del dia 5/03/2014 ha estat distribuïda entre els/les Srs/es assistents, és dóna per llegida (art. 110.3 del Decret Legislatiu 2/2003, de 28 d’abril, pel qual s’aprova el text refós de la Llei Municipal i de Règim Local de Catalunya).

Seguidament el Sr. alcalde pregunta als assistents si hi ha alguna rectificació a fer a l’acta anterior.

A petició de l’Alcaldia es fan les esmenes següents:

Pàg. 9, 2n paràgraf, on diu “..*.Principat Valencià*”; ha de dir “...País Valencià”.

Pàg. 9, 3r. paràgraf on diu “... *del país Valencià*”; ha de dir “... País Valencià”.

Passada a votació l’acta núm. 2 del 5/03/2014 resta aprovada per la unanimitat dels onze regidors assistents al Ple, dels tretze que componen de dret aquesta corporació.

1. **NOMENAMENT DEL SR. FRANCISCO OLVERA I MANZANO AL CÀRREC DE REGIDOR DE L’AJUNTAMENT DE CAPELLADES PEL GRUP MUNICIPAL DE PSC-PM.**

La Junta Electoral Central en data 10 de març de 2014 va trametre a la Secretaria d’aquest ajuntament la credencial de regidor del Sr. Francisco Olvera i Manzano per estar inclòs en la llista de candidats presentada pel Partit dels Socialistes de Catalunya – Progrés Municipal a les eleccions locals de 22 de maig de 2011, en substitució per renúncia al càrrec de la Sra. Laura Rico Callado, i prèvia renúncia anticipada dels candidats que li antecedeixen en la candidatura del Partit dels Socialistes de Catalunya – Progrés Municipal.

Dita credencial havia de ser lliurada al Sr. Francisco Olvera i Manzano en la seva pressa de possessió davant del Ple d’aquesta corporació.

No obstant el Sr. Francisco Olvera i Manzano en data 25 de març de 2014 va presentar la seva renúncia al càrrec de regidor davant de la secretaria d’aquest ajuntament.

Per aquest motiu es comunicarà a la Junta Electoral Central la renúncia del Sr. Francisco Olvera i Manzano a fi i efecte que per part d’aquesta Junta es designi un nou regidor de la candidatura presentada pel Partit dels Socialistes de Catalunya – Progrés Municipal a les eleccions locals de 22 de maig de 2011.

El Ple es dóna per assabentat.

1. **APROVACIÓ CONVENI AMB RESCAT**

El Sr. alcalde, Marcel·lí Martorell i Font, indica que aquest és un conveni de col·laboració entre l’Ajuntament de Capellades i el Departament d’Interior de la Generalitat de Catalunya que té per objecte regular les condicions d’adhesió de l’Ajuntament a la xarxa Rescat de radiocomunicacions d’emergències i seguretat de Catalunya, integrada pels diferents cossos d’emergències i seguretat de Catalunya.

Malgrat que en el conveni consti que s’ha d’adquirir alguna terminal, el Departament d’Interior durant un o dos anys ens cedirà alguna terminal, i així, d’immediat, l’adhesió de l’ajuntament a aquesta xarxa no suposaria una despesa per a l’Ajuntament.

**VdC-CUP**

**El Sr. Aleix Auber i Àlvarez,**  hem d’entendre que el material es cedirà a l’Ajuntament.

**El Sr. alcalde, Marcel·lí Martorell i Font,**  li respon que de moment ens el cediran, però en algun moment, l’any que ve, quan sigui, haurem de comprar aquests terminals.

Hi ha molts municipis, com la Torre de Claramunt que ja utilitzen aquest sistema de telecomunicació.

**ERC**

**El Sr. Àngel Soteras i Largo,** els dubtes que tenim són els mateixos, però encara té algun dubte més.

Al conveni, a més dels materials, també consta que s’ha de pagar una quota, de la que no hem parlat. A la Comissió Informativa se’ns va dir que el cost d’aquest conveni era “0”, voldria saber si forma part d’aquest tracte que no pagarem quota, o si la quota ha de ser-hi.

A la documentació hi ha un conveni, suposa que és marc, i els preus que hi ha són els aprovats a l’any 2009, i que cada 1 de gener s’han d’incrementar, per tant no sabem quins són els preus d’ara.

Surt un preu que és a tant el terminal, tampoc sabem quants terminals es proposa que tingui el nostre ajuntament.

**El Sr. alcalde, Marcel·lí Martorell i Font,**  li respon que la idea és que la policia local tingui, al menys un terminal.

**El Sr. Àngel Soteras i Largo,**  pregunta quin és el preu d’aquest terminal, ja que al conveni consta que es pagarà 34 € mensuals, però aquest és el preu de l’any 2009 i voldria saber a que ens comprometem a pagar.

**El Sr. alcalde, Marcel·lí Martorell i Font,**  li respon que seria aquest import actualitzat al 2014.

**El Sr. Àngel Soteras i Largo**  pregunta a Secretaria si es pot aprovar aquest conveni quan no tenim aprovat el pressupost corresponent a l’any 2014 i aquesta seria una despesa nova.

Recorda que al Ple hem retirat algun conveni perquè encara no hi havia pressupost i no es contemplava la partida, llavors si aquest és un conveni nou que comporta una despesa nova, i no podem tirar ni del pressupost prorrogat?.

Per part de Secretaria s’indica al Sr. Àngel Soteras i Largo, que efectivament a l’art. Cinquè 1r. paràgraf d’aquest conveni consta:

*L’Ajuntament participarà en els costos necessaris per al manteniment, operació, transport d’espais, control i gestió de la xarxa Rescat, a raó de 31,34 € mensuals per terminal, segons tarifa de l’any 2009, que anualment s’incrementarà amb l’IPC català.*

No obstant al segon paràgraf d’aquest article cinquè consta el següent:

*La participació de l’Ajuntament en aquests costos de manteniment, operació, transport, arrendament d’espais, control i gestió de la xarxa RESCAT, s’entendrà totalment COMPENSADA mitjançant l’obligació compresa en aquest conveni per l’Ajuntament de cedir l’ús d’un espai municipal per a la ubicació dels equipaments tècnics de rescat, si el funcionament òptim de la xarxa ho requerís.*

A l’art. SISÈ d’aquest conveni consta, en el seu primer paràgraf: *que per a la gestió d’incidències pel servei integral del COR (Centre d’Operacions Rescat) el Departament aplicarà l’import mensual que per cada exercici aprovi el Consell Rector de la xarxa Rescat i que l’incrementarà anualment...*

Però al segon paràgraf d’aquest article torna a dir:  *que aquest servei integral del COR, serà gratuït per a tots els ajuntaments que utilitzin la xarxa Rescat.*

Per tant aquesta Secretaria entén que la quota a pagar per la participació en els costos de manteniment, operació, transport.... i gestió de la xarxa Rescat, a raó de 31’34 € mensuals queda compensada a aquest ajuntament mitjançant la cessió que s’obliga a fer d’un espai municipal per a la ubicació dels equipaments tècnics de Rescat.

I l’import corresponent al servei COR serà gratuït per als ajuntaments quan utilitzin la xarxa Rescat.

Per tant aquest conveni no comporta cap despesa per a aquest ajuntament, excepte la compra d’un terminal homologat per la xarxa Rescat, que segons ha informat el senyor alcalde no es realitzarà fins l’any vinent, sinó més endavant, ja que el Departament d’Interior inicialment facilitarà aquest terminal.

**El Sr. Àngel Soteras i Largo,**  què hem d’interpretar?, no diu que no, però no ho entén, que no hem de pagar això i que per tant no hem de tenir aprovada cap partida?.

Per part de Secretaria es torna a llegir els acords cinquè i sisè del conveni.

El Sr. Àngel Soteras i Largo indica que després del que ha informat Secretaria s’ha d’entendre que es pot signar aquest conveni.

El Sr. Àngel Soteras i Largo manifesta que ERC no dificultarà la seva signatura, però no votarà a favor, ja que en aquest conveni hi ha coses poc clares encara, no sabem el preu, no sabem si s’ha de pagar aquest servei o no, quan s’han de comprar els terminals, per aquest motiu ERC s’abstindrà.

**PSC**

**El Sr. Aarón Alcázar i Gutiérrez**  també té dubtes quant els costos que comportarà el funcionament d’aquest servei, tampoc entorpirà i per tant s’abstindrà.

Atès el capítol I del Títol setè del Reglament d’obres, activitats i serveis dels ens locals (ROAS).

**El Sr. alcalde, Marcel·lí Martorell i Font,**  proposa al Ple de l’Ajuntament l’adopció dels acords següents:

PRIMER.- Aprovar el conveni de col·laboració entre el Departament d’Interior de la Generalitat de Catalunya i l’Ajuntament de Capellades, per a l’adhesió a la xarxa RESCAT de radiocomunicacions d’emergències i seguretat de Catalunya, el text del qual consta a l’annex, núm. 1 d’aquesta acta i al seu expedient, donant-se per reproduït.

SEGON.- Facultar el Sr. alcalde perquè en nom i representació de l’ajuntament signi els documents que calgui per l’efectivitat d’aquest acord.

TERCER.- Comunicar-ho al Departament d’Interior de la Generalitat de Catalunya.

QUART.- Trametre l’acord i la còpia a la Direcció General d’Administració Local, de conformitat amb l’article 309,1 del ROAS.

**Passat a votació:**

Vots a favor Srs.:

- Grup Municipal de Convergència i Unió (CIU): Marcel·lí Martorell i Font, Bàrbara Pons i Bartrolí, Francesc Sabater i Roca, Juli Moreno i López, Anna Gabarró i Bartrolí.

Vots en contra Srs.:

 ---

S’abstenen Srs.:

- Grup Municipal de Vila de Capellades (VdC): Aleix Auber i Àlvarez; Moisès Mas i Almirall; Meritxell Martínez i Masoni .

- Grup Municipal d’Esquerra Republicana de Catalunya – Acord Municipal (Esquerra-AM): Àngel Soteras i Largo, Núria Mora i Díaz.

- Grup Municipal del Partit dels Socialistes de Catalunya Progrés Municipal (PSC-PM): Aarón Alcázar i Gutiérrez.

S’adjunta el conveni com annex-1 d’aquesta acta.

1. **APROVACIÓ CONVENI AMB SIPCAT**

S’ACORDA: retirar de l’ordre del dia aquest punt.

En aquest punt s’incorpora al Ple el regidor d’ERC, senyor Jaume Morera i Sanahuja.

1. **MODIFICACIÓ** **ORDENANÇA FISCAL NÚM. 29.- TAXA PEL SUBMINISTRAMENT D’AIGUA.**

Vist l’Informe de Secretaria 2014/03:

D’acord amb el que estableix l’article 3.a) del Reial Decret 1174/1987, del 18 de setembre, pel qual es regula el Règim Jurídic dels funcionaris d’Administració Local amb habilitació de caràcter nacional, en relació amb l’expedient de modificació de l’Ordenança fiscal reguladora de la taxa per subministrament d’aigua , s’emet el següent

INFORME

PRIMER. Els ajuntaments poden acordar la imposició i supressió dels seus propis Tributs i aprovar-ne les corresponents Ordenances fiscals reguladores.

Es procedirà a aprovar la modificació de les esmentades Ordenances si és necessari, les quals hauran de contenir la nova redacció de les normes afectades i les dates de la seva aprovació i de l’inici de la seva aplicació.

SEGON. La Legislació aplicable en aquesta matèria es recull a:

— Els articles 15 al 21 i 24 i 25 del Reial Decret Legislatiu 2/2004, del 5 de març, pel qual s’aprova el Text Refós de la Llei Reguladora de les Hisendes Locals.

— Els articles 22.2.e), 47.1 i 107 de la Llei 7/1985, del 2 d’abril, Reguladora de les Bases del Règim Local.

— L’article 6 de la Llei 8/1989, del 13 d’abril, de Taxes i Preus Públics (concepte de taxa).

**TERCER.** L’Acord d’aprovació de la modificació de l’Ordenança fiscal reguladora de la taxa és competència del Ple, en virtut de l’article 22.2.e) de la Llei 7/1985, del 2 d’abril, Reguladora de les Bases del Règim Local, i la validesa de l’Acord requereix el vot favorable de la majoria simple dels membres presents, tal com s’estableix a l’article 47.1 de la Llei 7/1985, del 2 d’abril, Reguladora de les Bases del Règim Local.

**QUART.** El procediment per a la modificació de l’Ordenança fiscal reguladora de la taxa per subministrament d’aigua és el següent:

**A.** Iniciat l’expedient es sol·licitarà l’elaboració d’un informe tècnico-econòmic, en el qual es posi de manifest la previsible cobertura del cost en el supòsit de prestació del servei de subministrament d’aigua.

**B.** Tenint en compte les previsions establertes a l’informe tècnico-econòmic, els Serveis Municipals competents en matèria d’hisenda elaboraran el projecte de modificació de l’Ordenança fiscal reguladora de la taxa per subministrament d’aigua. Un cop elaborat i rebut l’esment de la Llei 7/1985, del 2 d’abril, Reguladora de les Bases del Règim Local.

**C.** Un cop aprovada provisionalment la modificació, se sotmetrà l’expedient a informació pública al tauler d’anuncis de l’Ajuntament i al Butlletí Oficial de la Província durant trenta dies, com a mínim, termini en el qual els interessats podran examinar l’expedient i presentar les reclamacions que estimin oportunes.

**D.** Un cop finalitzat el termini d’informació pública, s’adoptarà l’Acord definitiu que correspongui, es resoldran les reclamacions presentades i la redacció definitiva de l’Ordenança. En cas que no s’haguessin presentat reclamacions, s’entendrà definitivament adoptat l’Acord, fins aleshores provisional, sense necessitat de cap Acord plenari.

**E.** L’Acord d’aprovació definitiva i el text íntegre de la modificació de l’Ordenança fiscal reguladora de la taxa es publicaran al tauler d’anuncis de l’Ajuntament i al Butlletí Oficial de la Província, moment en el qual entraran en vigor. Igualment, aquest Acord d’aprovació definitiva es notificarà als interessats que haguessin presentat al·legacions.

Capellades, 21 de març de 2014

La secretària,

Milagros de Legorburu i Martorell

**INTERVENCIONS**

**El Sr. alcalde, Marcel·lí Martorell i Font,**  indica que entre els diferents grups municipals hem mantingut diverses reunions per a la modificació de la taxa pel subministrament d’aigua potable.

Les despeses d’aquest servei a l’any 2014 han sigut de 273.067,33 € i de 234.328,40 € en concepte d’ingressos.

Per tant el servei municipal de subministrament d’aigua té un dèficit percentual del 18’24 i amb números absoluts hem tingut un dèficit de 42.738,98 €.

Aquesta és una situació que paulatinament hem de mirar de resoldre.

El servei d’aigua amb dèficit, a mig i llarg termini no es pot sostenir.

Actualment tenim un sistema en el qual no comptem l’amortització de les instal·lacions, i per tant estem descapitalitzant el servei municipal de subministrament d’aigua, ja que anualment no podem invertir uns diners per renovar la xarxa i això té un punt de gravetat, perquè al final, en algun moment o un altre, això podria conduir a una privatització del sistema i que tots els que estem aquí no ho volem.

Per tant, la nostra proposta ha estat una proposta que creu que ha estat compartida, perquè la proposta inicial de CiU era una i a rel de les converses mantingudes amb els diferents partits, aquesta posició ha canviat per fer possible la modificació de les tarifes de l’aigua.

La modificació de la taxa pel subministrament d’aigua és: augmentar la quota fixa que passa de 6’19 €/trimestre a 8’5 €/trimestre.

Considera que aquesta és una quota baixa, tenint en compte que el seu cobrament és trimestral, i el seu preu mensual és de 2’83 €.

El 74 % dels municipis de Catalunya apliquen la quota fixa i el 90% i escaig dels ciutadans de Catalunya paguen quota fixa.

Amb aquesta modificació el preu de l’aigua continua essent barat, tenint en compte el context en que ens movem, és un 40% més barat que el que et pot costar a municipis veïns com el de La Torre, La Pobla o Igualada. Aquest 40% de preu més barat no és només perquè en aquest municipi el servei d’aigua ho gestiona una empresa privada. El benefici industrial és en cap cas el 40% de la taxa de l’aigua, sinó que pot estar entra el 5% i el 6% de la taxa de l’aigua, però mai en el 40%.

Hem de ser conscients que entre tots treballem per un sistema que no sigui deficitari, però sapiguem que el preu de l’aigua a Capellades seguirà essent un dels preus, creu, més barat del nostre entorn.

Per exemple, a municipis com La Torre de Claramunt, al mes, es paguen 7’23 €/mes per aforament, quan a Capellades fins ara paguem 6’19 € al trimestre, no al mes.

Per tant Capellades segueix essent el municipi amb l’aigua més barata, hem de saber això.

La proposta comporta modificar la quota fixa que passaria de 6’19 € a 8’5 € al trimestre, i després, d’acord amb el que ens sembla que era el desig d’alguns grups de l’oposició, la CUP i ERC, s’intenta gravar més el consum que no la taxa fixa.

Pel consum d’aigua es proposa fer la següent puja:

|  |  |  |
| --- | --- | --- |
| Tram | % | Passa de - a |
| 1r. tram | 8,00% | Passant de 0’31 a 0’3348 |
| 2n. tram | 8,50% | Passant de 0’62 a 0’6727 |
| 3r. tram | 9,00% | Passant de 1,55 a 1’6895 |

Ens sembla que d’aquesta manera es cobreix part del dèficit, tot i així, amb la proposta que fem, el servei, encara, és deficitari de prop de sis mil euros.

Vol comentar altre tema, aquests són els números que actualment tenim i que s’han ensenyat als diferents grups, però estem en un procés en el que portem uns quaranta anys en els que l’Ajuntament de Capellades està subministrant l’aigua a la urbanització de Ca l’Anton, i altres nuclis disseminats del municipi de La Torre de Claramunt.

Ara estem en un procés més accelerat de separació de la xarxa i bàsicament pot assegurar que Capellades ja no cobrarà el servei d’aigua del segon trimestre d’aquest any a la Torre de Claramunt, aquest servei el realitzarà l’empresa concessionària, la societat Aigües de Rigat.

Hem de ser conscients que deixar de donar el servei de subministrament d’aigua a La Torre tindrà un impacte econòmic sobre el nostre compte de resultats del servei d’aigua, que a curt termini no serà gaire positiu per a Capellades, però si que ho serà a mig o llarg termini, perquè així no haurem de costejar una xarxa que no ens correspon com a municipi.

Tot això, a grans trets, a la proposta, hi ha moltes dades sobre les que hauríem de parlar, els trams, la part domèstica i industrial, però en definitiva el resum és que anem a una pujada del 8% al primer tram, del 8’5 % del segon i un 9 % del tercer i una pujada de la part fixa de 6’19 € al trimestre a 8’5 € al trimestre.

Hi ha un altre aspecte que volia comentar que mentre ens trobem en aquest procés de transmissió del servei a l’Ajuntament de La Torre de Claramunt, com que el cost del metre cúbic és de 0’67 €/m3, durant un període cobrarem o facturarem aquest preu a La Torre de Claramunt.

També introduïm en aquesta ordenança fiscal que les entitats sense ànim de lucre que compleixin els requisits establerts a la llei 49/2004 de 23 de desembre, estem pensant en entitats com fundacions sanitàries i residencials, com Ghandi o la Residència d’Avis de Capellades, centres docents, l’institut d’estudis secundaris, etc. si ho sol·liciten a l’Ajuntament de Capellades no se’ls hi cobrarà per tres trams, sinó que se’ls hi cobrarà pel preu del 1r. tram.

Amb això el que es vol evitar és que, per exemple la Residència d’Avis en la que ara hi ha 53 residents, però que té una capacitat de fins a 83 persones, automàticament salta el consum d’aigua corresponent al tercer tram.

Actualment la proporció d’habitants amb la residència, és que a aquesta última li surt el consum d’aigua molt més car que a un consum domèstic normal.

Això els hi sembla injust, i per altra banda perjudica, també, la funció social que pugui tenir una residència. Ghandi, ara, no es podrà beneficiar perquè pertany a La Torre, però si que es podran beneficiar l’IES Molí de la Vila, l’Escola Mare del Diví Pastor, l’Escola Marquès de la Pobla, possiblement, també, el CAP.

Aquest és un aspecte important que avui aprovem, bàsicament es beneficien la Residència d’avis, el CAP, l’IES Molí de la Vila i l’Escola Mare del Diví Pastor.

L’Escola Bressol “Vailets” no, perquè la gestiona directament l’Ajuntament i amb l’Escola Marquès de la Pobla, ens trobem en el mateix cas.

**VdC-CUP**

**El Sr. Aleix Auber i Àlvarez,** indica que VdC-CUP, des d’un principi ha assumit el problema i també l’hem fet nostre.

La nostra participació aquí és per arribar a trobar una solució i mirar de posar-la en pràctica.

En aquest sentit i amb els càlculs que se’ns ha donat davant en referència al dèficit que se’ns donava i amb la nova taxa de l’aigua de l’Agència Catalana de l’Aigua; tot això ho hem pogut veure i no hem estat exempts de dubtes, i potser algunes de les dades, sempre poden estar més afinades o poden originar més dubtes, ja que a tota dada i a tot servei se li poden atribuir uns costos.

Hem analitzat aquests càlculs i les propostes que se’ns han fet.

Des de VdC-CUP també coincidíem, en el fet de revertir part d’aquesta pujada per cobrir part d’aquest dèficit, més enllà de la quota fixa. També en el consum, que era lògic en el moment d’aprovar la taxa de l’aigua per trams, en aquest cas amb un aspecte més penalitzador pel consum d’aquest bé.

Per tant vistes les propostes de l’equip de govern, vam dir que no ens agradava la primera proposta amb una quota fixa de 10 € i amb una pujada d’un 5% en els trams i vam proposar aquest 8 € com a quota fixa.

Finalment amb l’equip de govern es va quedar entre “ni tu ni jo”, amb un 8’5%, amb un creixement percentual segons el tram, que tampoc ens semblava malament, sinó que també s’acostava més a la nostra posició, però no acabava de reflectir la nostra opinió i posició.

Si més no, entenem que era millor el que hi havia al principi i que és una manera de fer front a aquest dèficit.

Les reunions que hi ha hagut per negociar la modificació d’aquestes tarifes, potser hagués estat millor, ens hagués agradat compartir aquestes taules de propostes, o tenir més propostes en aquest sentit.

Des de VdC-CUP hem repetit que si hi havia més idees, nosaltres també ho hem intentat.

Nosaltres VdC-CUP ens abstindrem, en part perquè entenem que hi ha un problema que l’Ajuntament ha de resoldre i ha de fer-li front.

Entenem que s’ha arribat, més o menys consensuadament a aquesta posició, i per tant no la veiem del tot nostra, però hem de reconèixer que tampoc la rebutgem.

Si hem d’agafar, potser, un dels aspectes més positius davant d’una pujada de la taxa d’aigua, és precisament la bonificació que es farà a aquestes entitats educatives, sanitàries, residencials sense ànim de lucre a les que s’ha referit, anteriorment, l’alcalde i que es veuran afavorides amb aquest cànon.

Per últim, li sembla que ja s’ha comentat en alguna reunió, que tots ens hem de fer nostre, i estem segurs que tots feu aquest exercici, de què la xarxa d’aigua de Capellades està quedant obsoleta en el seu manteniment, servei i estat.

Recordem que aquesta xarxa està en un 60% del seu rendiment, aquest és un rendiment baix, és considera òptim quan el seu rendiment és d’un 80%, això vol dir que aquesta xarxa necessita, en algun moment donat, l’esforç de tots per fer les actuacions necessàries per la seva millora.

VdC-CUP, com hem comentat, ens abstenim i esperem davant dels números que se’ns ha demostrat i davant del que tenim damunt de la taula, que això vagi prenent forma i s’arribi a assumir els números i tapar l’actual dèficit.

**ERC**

**El Sr. Àngel Soteras i Largo**  en primer lloc vol manifestar la satisfacció d’ERC per comprovar que el que és el criteri de fixar la taxa de l’aigua, doncs, després de tres, quatre anys, cada vegada més, tots els grups hem anat adaptant el criteri que fa tres o quatre anys ERC defensava en solitari.

Per tant el primer que volem expressar és això, la nostra satisfacció de veure que no només el temps, sinó la resta de companys d’ajuntament, ens han anat donant la raó.

Vol recordar que aquest ajuntament, ja va aprovar una modificació de la taxa de l’aigua, farà quatre anys, en la que la quota fixa passava a ser de 12 €, no de 8’5 € com proposem ara, sinó de 12 €, que aquesta quota es va aprovar, va passar a votació i només va tenir l’oposició d’ERC, a ningú més li va semblar exagerat en aquell moment.

Ell recorda que és l’única vegada en el seu temps com a regidor, com tots sabeu, porta uns quants anys, és l’única vagada que ERC, tot i perdre una votació, que va presentar al·legacions perquè creia que la modificació de la taxa era un error i una injustícia i aquelles al·legacions, la convenient explicació, al final, tots se les van fer seves tant CiU, com VdC-CUP, com el PSC.

Veiem que el sentit d’aquella al·legació és el que estem ara interioritzant tots i el senti és que aigua l’hem de tenir tots, hem de pagar per tenir-la, però no especialment molt per tenir-la, perquè és un dret, és una necessitat, és un servei que ha de donar l’ajuntament. En tot cas el que hem de mirar és de pagar per gastar-la, no per tenir-la i per tant el criteri sempre ha de ser pagar el mínim possible, sense deixar de pagar per tenir-la, i ajustar al màxim possible en els consums per equilibrar costos.

Això entén que torna a ser el que es proposa votar ara:

* aprovar un augment de quota fixa, no especialment alt, més baix, fins i tot, que el que ha proposat inicialment l’equip de govern 10 €. Fa tres o quatre anys l’equip de govern va proposar 12 €, i avui, aprovarem 8’5 €.

Per tant entén que aquest és el criteri que des d’ERC sempre hem defensat: anem a intentar equilibrar les despeses, carregant, poc o molt, en el consum d’aigua, hi ha qui segueix el criteri que hem defensat nosaltres, primer sols, i ara amb companyia de multitud, perquè ha acabat essent un criteri màxim, creu que està bé recordar-ho.

Després, dit això, en tot aquest procés, si que és cert que ens hem anat trobant tots: govern i oposició, amb dades canviants, amb dades tècniques de les que els propis serveis tècnics de la casa deien que tenien un grau de fiabilitat, diguem-ne limitat. Perquè, per exemple, ens hem trobat amb paradoxes com les de constatar que tot i canviar comptadors i per tant millorant el sistema, i el rendiment de la xarxa, ens trobàvem que, paradoxalment, doncs sortien lectures més baixes d’un any a l’altre, quan la lògica hagués estat que haguessin estat més altes.

Hem anat veient coses com aquestes, que sempre ens han estar provocant, creu que a tots, inclús a l’equip de govern, perquè és una sensació que hem compartir, la sensació de que no trepitjàvem massa terreny ferm,

Un dia miràvem els costos i el dèficit era de 70.000 €, després un altre dia aquest era de 42.000 €, ha anat variant, cosa que fa que sempre tinguem aquesta sensació de no estar segurs de que si el que fem és el que necessitem o no, i és per això que si que farem aquest exercici de confiança, de moment ens abstindrem, ja anirem concretant aquestes lectures, que entenem, que ara, amb uns sistemes equivalents, amb dos anys seran més fiables respecte fa tres o quatre anys, que des de l’Ajuntament es portava de manera diferent, perquè hi havia algun personal més dedicat que ara no hi és.

També ens fa pensar que aquest canvi de funcionament ha d’afectar als números finals,

per tant, insisteix, el criteri és el bo, els números creiem que, bé, tenen aquest punt d’incertesa, i creiem que han d’anar per aquí aproximadament, en el sentit previst, un augment que ens permeti acostar-nos a tenir menys dèficit, però no un augment que impliqui dèficit “0”, perquè entenem que com a servei, part d’aquest cost, l’hem de carregar també a l’ajuntament i no només als usuaris.

Respecte a les modificacions únicament recordar que ens sembla bé cobrar a un altre ajuntament l’aigua a preu de cost, entre administracions, evidentment, no hem de fer negoci, i per tant no hem de carregar-hi res, però entre administracions tampoc hem de fer el “préssec” parlant malament, i cobrar menys, del que ens costa a nosaltres, a uns ciutadans que no paguen els seus impostos a Capellades.

Per tant el preu que es cobri a una altra administració ha de ser el de cost, i si el nostre estudi diu que aquest és el 0’67 €, doncs, ens sembla bé.

L’altre novetat, és la de reduir el que acabaran pagant les entitats sense ànim de lucre pel sistema de cobrar-los el consum d’aigua del primer tram.

El que si, al menys ERC ho ha entès així, que és un acord provisional en el sentit de què no ens veiem, tant poc en cor, en tampoc temps, de saber quins trams hem d’aplicar a aquestes entitats.

Hem dit en tot moment que hem de fixar, fins i tot a una entitat sense ànim de lucre, quin és el seu tram raonable.

Llavors estem d’acord en què, de moment, tot es pagui amb el preu del primer tram, però no renunciem a què de la mateixa manera que els particulars, les cases de tres habitants, de quatre, o de cinc habitants no tenen els mateixos límits de consum d’aigua, doncs això que diem, una residència que tingui 90 residents, o una que en tingui 50, o 30 també ha de tenir uns trams diferents. Únicament posar-ho sobre la taula i recordar, que no hem de renunciar com ajuntament a fixar uns trams. Els trams han de ser més amplis més raonables, més ajustats a les activitats d’aquestes entitats, se’ls ha d’aplicar trams, perquè sinó es trair la filosofia que estem defensant, que tothom ha de tenir aigua, però ningú l’ha de gastar més enllà del que és necessari.

Amb el que ha dit, creu que queda justificat no oposar-nos, no acabar de votar a favor perquè hi ha números que ballen, inclús en el mateix estudi econòmic que avui mateix s’ha llegit des de la taula, es deia que el dèficit numèricament era de 42.000 € i percentualment era d’un 18%, en el mateix full, en una línia diu que el dèficit és d’un 18% i a l’altre línia diu que és d’un 23%, continuem tenint el problema de què tots intentem fer-ho bé, però que encara no tenim tot a punt.

Insisteix, així ERC justifica el seu vot d’abstenció, no obstant no voldria deixar de passar certs comentaris que es fan reiteradament des de l’equip de govern cada vegada que ens reunim, tant si és formalment amb micròfons, com si és a porta tancada, surten, perquè des d’ERC no ho viem igual, però l’equip de govern ho va dient.

Quan se’ns diu que la nostra aigua és la més barata de la comarca i se’ns diu que de mitjana altres ajuntaments tenen preus d’un 40% més cara, nosaltres no dubtem mai que sigui veritat, si ho diu l’equip de govern és perquè ha constatat les dades, però cada vegada diem, i tornem a repetir, que d’això no hem de fer res, perquè nosaltres hem d’ajustar les taxes als nostres costos, no a les mitjanes dels pobles del voltant, sembla que al final ens haguem de sentir culpables de pagar l’aigua més barata i com que el nostre alcalde ha dit que els altres tenien l’aigua un 40% de mitjana més cara.

Nosaltres, els propis estudis econòmics ho diuen, no tenim un 40% de dèficit, en un full diu el 18% i en un altre el 23% no diu el 40%, per tant que hem de fer amb que els altres paguin un 40% més?.

Si nosaltres paguéssim un 40% més estaríem cobrant més del que ens està costant, per tant no hem de fer res d’això.

Si els altres paguen més, entre altres coses, és perquè hi ha empreses que s’han de guanyar la vida, amb tot el dret, i per tant això ho paguen els consumidors del corresponent poble, amb una càrrega extra pel fet de què hi hagi un operador privat, però ho és perquè tenen uns costos més alts derivats de la seva extensió, amb més mestres lineals de canonades, a Cabrera d’Anoia, La Torre de Claramunt, La Pobla de Claramunt... que no pas a Capellades i per tant tenen un manteniment de xarxa més alt i té un preu d’abandonament més car i costos més elevats, per això, per cobrir els costos, tenen taxes més elevades.

Si nosaltres fem els nostres estudis i proposem les nostres taxes per equilibrar els nostres costos no hem de fer res dels altres.

Com últim comentari encoratjar en la línia ja iniciada de millorar el sistema de control, se’ns ha dit que, l’últim any s’han instal·lat cinc-cents nous comptadors i que la previsió es instal·lar cinc-cents més aquest any, això li sembla bé.

Vol suggerir una nova millora, que no ha de veure amb la taxa, però que de retruc si ha de veure amb la taxa, que quedi reflectit, en el rebut no només la lectura, m3, sinó les dades de la lectura, perquè sabem que de tant en tant ens hem trobat i hem comentat en aquest Ple reclamacions de persones que perquè la lectura, per les necessitats dels treballadors de l’Ajuntament, no de les persones a les que se’ls hi fa la lectura, potser no han passat tres mesos entre lectura i lectura, sinó que han passat quatre o tres i mig i per tant el consum ha sortit més alt, aquest consum més alt els hi ha suposat canviar de tram i els hi ha suposat pagar un preu més car del que realment han gastat, si la lectura s’hagués fet dins dels tres mesos no hauria fet el salt de tram.

El rebut ha de reflectir, d’alguna manera, les dates de lectura, i si s’ha de fer algun ajustament després perquè hi ha un salt de tram derivat d’una mala lectura de l’ajuntament, aquest es podrà fer amb facilitat.

**PSC**

**El Sr. Aarón Alcázar i Gutiérrez**  considera que l’aigua és un bé de primera necessitat i per tant no s’ha de gravar tant el dret a tenir aquest servei com el seu consum.

Li sembla bé buscar un punt d’apropament més proper a la quota fixa que es proposa en aquest acord que la proposada inicialment per l’equip de govern.

També veu bé el fet d’intentar gravar un ús inadequat de l’aigua i per aquest escalat en els percentatges, en els trams.

De totes maneres opina que és una pujada prou forta, tenim certes inseguretats en el tema de la desconnexió del subministrament d’aigua a Ca l’Anton.

Tal com ha comentat el regidor d’ERC, senyor Àngel Soteras i Largo, dubtes quant als costos de l’aigua, ja que ha vist en aquests dies uns balls de números importants, però hem d’intentar ajudar a buscar un punt d’equilibri en la taxa d’aquest servei, i si més no, no posarem traves, no votarà en contra però tampoc a favor.

Abans de passar a la votació d’aquest punt, **el Sr. alcalde, Marcel·lí Martorell i Font** vol aclarir que la lectura de les factures de l’aigua es fan quan toquen, en els dies que toquen, quan l’encarregat de fer les lectures no pot llegir el comptador i no troba a ningú en l’habitatge deixa la targeta perquè l’usuari indiqui quin és el consum.

Moltes vegades l’usuari no emplena la targeta i no la lliura a l’ajuntament.

Per part de Secretaria s’indica que únicament, per part de l’ajuntament, hi ha hagut un desfasament en la lectura de comptadors, fa aproximadament dos anys, quan es va procedir a realitzar les lectures de l’aigua a través de les PDAS que va donar la Diputació, a l’ajuntament.

Ens vam trobar que les bateries de les PDAS no funcionaven correctament i no es podien comprar altres, les lectures que donava la PDA comportaven els errors que ha comentat el senyor Àngel Soteras i Largo, i no perquè l’encarregat no les realitzes en els dies que trimestralment es fan durant la segona quinzena de l’últim mes del trimestre. Les dades transcrites en la PDA per l’encarregat es passen a Diputació i si hi ha alguna incidència en les lectures és perquè l’usuari no lliura la targeta amb el consum i període corresponent.

**El Sr. alcalde, Marcel·lí Martorell i Font,**  “duros a quatre pessetes”, això no existeix, si volem ser un 40% més barats i no volem mirar més enllà, pensem que el servei d’aigua, per dir-ho d’alguna manera, ho fem amb una sabata i una espardenya.

Tenim un administratiu i un senyor que va a llegir els comptadors i quan passa alguna cosa el paleta, que no tenim, de la brigada intenta reparar l’avaria el millor que sap.

És per això, entre altres motius, perquè l’aigua és tant barata.

No podem tenir un servei de primeríssima, com pot tenir Barcelona, amb el preu més barat del món.

No comparteix l’argument del Sr. Àngel Soteras i Largo, però ell considera que si que té sentit comparar-se amb la resta per saber on estem, a vegades, un per saber on està i no és cap mal exercici fer allò que es diu de “política comparada”, es compara amb el seu veí per saber com li va.

Els costos de l’aigua de Capellades són els que reflecteixen el preu a Capellades però aquests costos reflecteixen com donem el servei, amb quins mitjans donem els serveis.

Dieu que hi ha una certa incertesa amb els estudis, nosaltres no tenim més infraestructura per afinar tant, sobre tot a l’informe econòmic.

Se’ns havia preguntat si amb el canvi de comptadors podíem notar si hi havia una millora quant al consum, però resulta que no tenim mitjans per saber-ho.

Parlant clar, intentem de la millor manera possible donar el servei, que creu que és bo, a un preu raonablement barat, però siguem conscients dels mitjans que tenim.

Realitzada la tramitació establerta, vist l’informe de Secretaria amb data 21 de març de 2014, i d’acord amb el que disposa el Reial Decret Legislatiu 2/2004, del 5 de març, pel qual s’aprova el Text Refós de la Llei Reguladora de les Hisendes Locals, i atenent a l’estudi tècnico-econòmic del cost de subministrament de l’aigua potable al municipi de Capellades

Considerant que es compleixen els requisits necessaris que contenen les Normes legals esmentades anteriorment i que les tarifes i quotes que fixa l’Ordenança fiscal reguladora de la taxa s’ajusten als costos previsibles derivats de la prestació del servei públic pel subministrament d’aigua potable a Capellades i es proposa al Ple de la Corporació que adopti els següents:

**ACORDS**

**PRIMER.** Aprovar la modificació de l’art.6, quota tributària, de l’Ordenança fiscal reguladora de la taxa per subministrament d’aigua potable

**Article 6è.- Quota tributària**

1. La quantia de la taxa es determinarà aplicant les tarifes següents:

|  |  |
| --- | --- |
| Habitatge amb 3 habitants de lloguer o propietat |   € |
|  Quota fixa | 8,5 |
|  1r. Tram. Fins a 30m3 (augment 8%) | 0,3348 |
|  2n. Tram. > 30m3 fins a 45 m3 (augment 8,5%) | 0,6727 |
|  3r. Tram. Més de 45m3 (augment 9%)  | 1,6895 |
|  Industrial de lloguer o propietat |   |
|  Quota fixa | 8,5 |
|  1r. Tram. Fins a 30m3 (augment 8%) | 0,5832 |
|  2n. Tram. > 30m3 fins a 45 m3 (augment 8,5%) | 1,1718 |
|  3r. Tram. Més de 45m3 (augment 9%) | 2,9539 |
|  Habitatge amb 4 habitants de lloguer o propietat |   |
|  Quota fixa | 8,5 |
|  1r. Tram. Fins a 40m3 | 0,3348 |
|  2n. Tram. > 40m3 fins a 55 m3 | 0,6727 |
|  3r. Tram. Més de 55m3 | 1,6895 |
|  Habitatge amb 5 habitants de lloguer o propietat |   |

|  |  |
| --- | --- |
|  Quota fixa | 8,5 |
|  1r. Tram. Fins a 50m3 | 0,3348 |
|  2n. Tram. > 50m3 fins a 65 m3 | 0,6727 |
|  3r. Tram. Més de 65m3 | 1,6895 |
|  Habitatge amb 6 habitants o més de lloguer o propietat |   |
|  Quota fixa | 8,5 |
|  1r. Tram. Fins a 60m3 | 0,3348 |
|  2n. Tram. > 60m3 fins a 75 m3 | 0,6727 |
|  3r. Tram. Més de 75m3 | 1,6895 |
| Conservació comptador per rebut o lloguer de comptador  | 0,93 |
| Drets escomesa per boca d'incendis  | 134,16 |
| Drets escomesa  |   |
|  Mòdul 1 terreny o casa sense regata | 197,39 |
|  Mòdul 2 terreny o casa amb regata | 131,59 |
|  Mòdul 3 vivenda sense bateria de comptadors | 98,69 |
|  Mòdul 4 bloc de vivendes amb bateria instal·lada | 65,74 |
|  Drets de reconnexió  | 134,16 |
| Preu venda d’aigua a l’Ajuntament de la Torre de Claramunt | 0,6725 |

Les entitats sense ànim de lucre que compleixin els requisits establerts a la Llei 49/2002, de 23 de desembre, de règim fiscal de les entitats sense finalitats lucratives i dels incentius fiscals al mecenatge i del Reial Decret 1270/2003, de 10 d'octubre, pel que s'aprova el Reglament per l'aplicació del règim fiscal de les entitats sense finalitats lucratives i dels incentius fiscals al mecenatge; les fundacions sanitàries i residencials / CAP sense ànim de lucre, els Instituts d’Ensenyança Secundaria, els Centres Docents d’Ensenyança Primària, els Centres Residencials /Docents en règim de concert educatiu, prèvia sol·licitud a l’Ajuntament de Capellades, se’ls aplicarà una reducció en la tarifa de subministrament d’aigua consistent en aplicar en el tercer tram de consum el mateix preu que en el primer.

**SEGON.** Donar a l’expedient la tramitació i publicitat preceptiva, mitjançant la seva exposició al tauler d’anuncis d’aquest Ajuntament i al *Butlletí Oficial de la Província,* durant un termini de trenta dies hàbils, en els quals els interessats podran examinar-lo i plantejar les reclamacions que estimin oportunes.

**TERCER.** Considerar, en el supòsit que no es presentessin reclamacions a l’expedient, en el termini anteriorment indicat, que l’Acord és definitiu, tenint en compte l’article 17.3 del Reial Decret Legislatiu 2/2004, del 5 de març, pel qual s’aprova el Text Refós de la Llei Reguladora de les Hisendes Locals.

**QUART.** Facultar el Sr. Alcalde-President per subscriure els documents relacionats amb aquest assumpte.

Vots a favor Srs.:

- Grup Municipal de Convergència i Unió (CIU): Marcel·lí Martorell i Font, Bàrbara Pons i Bartrolí, Francesc Sabater i Roca, Juli Moreno i López, Anna Gabarró i Bartrolí.

Vots en contra Srs.:

 ---

S’abstenen Srs.:

- Grup Municipal de Vila de Capellades (VdC): Aleix Auber i Àlvarez; Moisès Mas i Almirall; Meritxell Martínez i Masoni .

- Grup Municipal d’Esquerra Republicana de Catalunya – Acord Municipal (Esquerra-AM): Àngel Soteras i Largo, Núria Mora i Díaz i Jaume Morera i Sanahuja.

- Grup Municipal del Partit dels Socialistes de Catalunya Progrés Municipal (PSC-PM): Aarón Alcázar i Gutiérrez.

1. **PRECS I PREGUNTES**

**VdC-CUP**

**El Sr. Aleix Auber i Àlvarez,**  indica que tenen constància de què es va entrar a l’ajuntament una instància, farà, a prop, de mig any i no s’ha contestat, i que és una qüestió que s’ha estat reiterant en els últims plens, que parla precisament del perquè el pal de la Pl. Sant Miquel sempre està abaixat i que l’accés de cotxes al C/Major per la plaça Sant Miquel és continu.

**La Sra. Bàrbara Pons i Bartrolí,**  indica al Sr. Aleix Auber i Àlvarez, que les persones que tenen clau per passar per aquest indret ho deixen baixat, no el tanquen i l’ajuntament no té mitjans per poder controlar-ho.

El Sr. alcalde manifesta que això també passa al C/ del Call i en uns altres llocs, algú que l’utilitza després no ho torna a posar al lloc.

Aquesta situació es repeteix en tots els accessos que donen al c/ Major.

El Sr. Aleix Auber i Àlvarez indica que la instància que va fer aquesta persona no s’ha contestat, aquest fet ja el va comentar fa dies, no sabem perquè no s’ha contestat aquesta instància, però l’ajuntament està obligat a respondre totes les instàncies.

**ERC**

**El Sr. Àngel Soteras i Largo** , en la línia de les instàncies no respostes, recorda que al novembre vam estar parlant que hi havia una entitat, Noves Veus, que havia demanat la liquidació dels comptes de la Festa Major.

Des de l’equip de govern se’ns va dir que el cost inicial de la festa major s’havia multiplicat, eren 27.000 €, no va haver cap problema, perquè a diferents partits de l’oposició se’ns havia fet arribar això que s’havia demanat i que no s’havia respòs. Des de l’equip de govern es va dir que primer s’havia de donar aquesta informació als regidors, i després que això es penjaria a la web municipal i que es respondria a aquesta sol·licitud, i fins ara no ens consta que s’hagi respost al sol·licitant. Només confirmar si a la web si que s’ha penjat aquesta informació, únicament confirmar això i recordar que aquesta entitat ens ha fet arribar que la seva instància del setembre del 2013 continua sense rebre resposta.

**El Sr. alcalde, Marcel·lí Martorell i Font,**  li respon que creu que aquesta informació es va penjar a la web municipal.

**ANNEX-1**

**ACORD 3R.**

CONVENI DE COL·LABORACIÓ ENTRE EL DEPARTAMENT D’INTERIOR DE LA GENERALITAT DE CATALUNYA I L’AJUNTAMENT DE CAPELLADES PER A L’ADHESIÓ DE L’AJUNTAMENT A LA XARXA RESCAT DE RADIOCOMUNICACIONS D’EMERGÈNCIES I SEGURETAT DE CATALUNYA

Capellades, ...... .....de 2014

# REUNITS

D’una part, l’Honorable senyor Ramon Espadaler i Parcerisas, conseller del Departament d’Interior de la Generalitat de Catalunya (en endavant, el Departament),

De l’altra, l’Il·lustríssim senyor Marcel·lí Martorell i Font, alcalde de l’Ajuntament de Capellades (en endavant, l’Ajuntament), facultat per a la firma d’aquest conveni per Acord del Ple de l’Ajuntament de data .......................,

Amb reconeixement mutu de la capacitat legal per formalitzar aquest conveni, del que es donarà compte al ple de l’Ajuntament,

## MANIFESTEN

1. D’acord amb les competències que té assignades en matèria d’emergències i seguretat, el Departament d’Interior ha creat, mitjançant el Centre de Telecomunicacions i Tecnologies de la Informació de la Generalitat de Catalunya, la xarxa Rescat de radioco­mu­ni­ca­cions d’emergències i seguretat a Catalunya (en endavant “xarxa Rescat”) per respondre a les necessitats dels diversos cossos de seguretat i emergències de les administracions públiques catalanes.
2. La xarxa Rescat, de tecnologia Tetra, es caracteritza per l’ús eficient de la banda de freqüències d’emergències i seguretat, la possibilitat de comunicacions xifrades, la bona cobertura urbana i rural i les comunicacions entre grups independents i amb possibilitats de coordinació.
3. La xarxa Rescat és una xarxa de radiocomunicacions mòbils que permet la comunicació entre usuaris, i que facilita tant la tasca de cada cos o col·lectiu per separat com l’actuació conjunta i la coordinació entre els col·lectius en actuacions d’emergències o seguretat. Per poder garantir aquestes prestacions, els nous terminals que s’hagin d’adquirir per part dels ajuntaments adherits a la Xarxa, hauran de ser els que expressament indiqui el Departament en tant que aquests disposaran de la tecnologia, les prestacions i la compatibilitat necessària amb la xarxa creada, raó fonamental per la qual els ajuntaments no es poden abastir d’aquesta tecnologia per d’altres canals que no garanteixin la compatibilitat i adequació amb el sistema.
4. Tant el Departament d’Interior com l’Ajuntament estan interessats en l’adhesió de l’Ajuntament a la xarxa Rescat. L’ús compartit de la xarxa Rescat i l’increment d’usuaris permetrà un menor cost global i una major rendibilitat en l’ús, concentrant-se totes les inversions, en una gestió més eficient i econòmica, així com un manteniment més eficaç de la xarxa.

1. L’Acord de Govern de la Generalitat de Catalunya de 6 de juny de 2006, defineix el Consell Rector de la xarxa Rescat com a màxim òrgan de direcció de la xarxa, en defineix les seves funcions i inclou representació de l’Administració Local de Catalunya.
2. La xarxa Rescat es propietat del Departament i la seva gestió ha estat encomanada pel Departament al Centre de Telecomunicacions i Tecnologies de la Informació mitjançant encàrrec de gestió de 8 de maig de 2007.

És per tot això que les parts han decidit subscriure el present conveni de col·laboració per a l’adhesió de l’Ajuntament a la xarxa Rescat, sobre la base dels següents

# ACORDS

**Primer.- OBJECTE DEL CONVENI**

L’objecte d’aquest Conveni és regular les condicions d’adhesió de l’Ajuntament a la xarxa Rescat, creada pel Departament.

**Segon.- OBLIGACIONS DEL DEPARTAMENT**

El Departament s’obliga a:

Garantir la continuïtat i l’evolució de la xarxa Rescat en els propers anys, i la seva disponibilitat per a l’Ajuntament,

Assegurar que els costos d’inversió en infraestructura de la xarxa Rescat són assumits per la Generalitat de Catalunya, per la qual cosa no es repercutiran a l’Ajuntament.

Informar a l’Ajuntament dels contractes d’explotació i/o assistència tècnica de la xarxa Rescat i de la previsió de l’evolució de la xarxa Rescat que puguin afectar al que es preveu en aquest conveni, amb antelació suficient.

Incloure, en els processos de contractació de terminals Tetra que realitzi el Departament, clàusules que permetin a l’Ajuntament adherir-se a aquesta contractació per a l’adquisició i manteniment de terminals en condicions equivalents a les que hagi aconseguit el Departament.

Oferir a l’Ajuntament un Servei Integral d’Explotació de la xarxa Rescat que mitjançant el Centre d’Operacions Rescat (en endavant COR) proporcioni a l’Ajuntament entre d’altres, un servei d’atenció a l’usuari per atendre les incidències que puguin afectar el funcionament de

la xarxa Rescat a l’àmbit del municipi, utilitzant els recursos necessaris per a la seva solució. Aquest servei complementarà per tant, el manteniment dels equips terminals ofert per les empreses subministradores.

Informar adequadament al Centre de Telecomunicacions i Tecnologies de la Informació de la Generalitat de Catalunya, de la incorporació de l’Ajuntament a Rescat i, si s’escau, de la facturació a aplicar.

**Tercer.- OBLIGACIONS DE L’AJUNTAMENT**

L’Ajuntament s’obliga a :

Utilitzar adequadament els sistemes de comunicacions, respectant les normes d’ús i les condicions tècniques que siguin d’aplicació.

A tal efecte haurà:

* 1. D’adaptar l’ús de la xarxa a les instruccions rebudes, en qualsevol moment, de la direcció de la xarxa RESCAT.
	2. Observar les instruccions de la direcció de la xarxa RESCAT per a garantir la seguretat i l’ús eficient de la xarxa.

Facilitar al Departament la informació funcional i organitzativa de l’Ajuntament que sigui necessària per tal d’ajustar els plans de numeració i la configuració dels grups de la xarxa Rescat tant com sigui possible a la seva organització.

Informar al Departament amb antelació suficient sobre noves necessitats detectades per l’Ajuntament en relació a la xarxa Rescat, de manera que es disposi d’un termini adequat per poder estudiar la viabilitat de la solució tècnica.

Assegurar que tots els usuaris de terminals de la xarxa, siguin membres o col·laboradors de serveis de seguretat i emergències, obligant-se de forma explícita a no utilitzar els terminals donats d’alta a la xarxa Rescat per usuaris amb altres funcions alienes a la seguretat i les emergències del municipi, a excepció que sigui autoritzat explícitament pel Departament.

Participar en els costos de manteniment, operació, transport, arrendament d’espais, control i gestió de la xarxa Rescat segons es detalla en l’acord cinquè.

Adquirir terminals que estiguin homologats per la xarxa Rescat, per tal de garantir la compatibilitat dels equips amb els estàndards de la tecnologia Tetra i les especificacions de la xarxa Rescat i assumir el cost de l’adquisició de manteniment del material.

Acceptar que la gestió del manteniment de tots els equips i accessoris de la xarxa Rescat adquirits per l’Ajuntament sigui desenvolupada pel COR, el qual gestionarà directament amb les empreses subministradores la reparació dels equips avariats i s’encarregarà de totes les gestions per resoldre les incidències que afectin als equips terminals (excepte material fungible). Per tal de facilitar aquesta gestió i poder oferir un servei àgil i eficient amb uns temps de resposta adequats, el COR quan rebi un equip avariat de l’Ajuntament, en facilitarà provisionalment un altre operatiu de la mateixa marca i model amb la mateixa configuració, la mateixa programació i la mateixa identitat. Una vegada s’hagi reparat el terminal de l’Ajuntament, el COR el retornarà a l’Ajuntament i recollirà el terminal provisional, tal i com es detalla en l’acord sisè.

Adquirir directament el material fungible a que fa referència el paràgraf anterior i els kits d’instal·lació de terminals mòbils quan siguin necessaris per canvi de vehicle.

Cedir l’espai de domini públic o patrimonial municipal per tal que es puguin instal·lar els equipaments tecnològics de la xarxa RESCAT que en cas de resultar tècnicament necessari pel seu òptim funcionament es requereixi des de la Generalitat, tenint en compte el què preveu l’article 22 de la Llei.4/1997, de 20 de maig de protecció civil en els termes previstos a l’article 21 del Reial Decret Legislatiu 2/2004 de 5 de març, que aprova el text refós de la Llei reguladora de les Hisendes Locals.

Facilitar informació periòdica relativa a les incidències d’emergències policials, així com d’activitats del municipi derivades de la participació en els plans de protecció civil. En qualsevol cas, als efectes de l’aplicació del present conveni, serà d’obligat compliment la presentació en el primer trimestre de l’any la memòria dels serveis prestats l’any anterior, les dades registrals de delictes, faltes i incidències diverses i les dotacions de recursos humans i materials, d’acord amb allò que preveu l’article 24.6 de la Llei 4/2003, de 7 d’abril, d’ordenació del sistema de seguretat pública de Catalunya.

No exigir el pagament de cap taxa municipal motivada per la instal·lació dels equips de la Xarxa d’Alarmes i Comunicacions (XAC), que preveu l’article 22 de la Llei 4/1997, de 20 de maig de protecció civil en els termes previstos a l’article 21 del Reial Decret Legislatiu 2/2004 de 5 de març, que aprova el text refós de la Llei reguladora de les Hisendes Locals.

Actualitzar, com a mínim un cop l’any, els telèfons, adreces de correu electrònic i números de fax dels responsables amb qui hagi de contactar la DGPC en cas d’activació d’algun pla d’emergència de protecció civil (alcalde, policia local, CRA, tècnic de protecció civil...).

Facilitar, en el format compatible amb sistemes d’informació geogràfica que fixi la DGPC, la informació geogràfica propietat del municipi relativa als plans d’actuació municipals que els afectin (elements vulnerables, ubicació de mitjans i recursos, punts negres en zones inundables, etc...).

Facilitar informació de les sancions de trànsit per carnet per punts, memòria d’activitats i serveis.

#### Quart.- CLÀUSULA DE RECIPROCITAT DE LA INFORMACIÓ

El Departament i l’Ajuntament es comprometen mútuament en la reciprocitat de la informació sobre emergències policials i de protecció civil en el marc de la Junta Local de Seguretat, d’acord amb els principis recollits a l’article 21 de la Llei 4/2003, de 7 d’abril, d’ordenació del sistema de seguretat pública de Catalunya, als efectes de donar compliment al previst en els articles 22 i 23 d’aquesta llei, relatius a la informació estadística i a la elaboració d’informes de seguretat.

**Cinquè.- PARTICIPACIÓ EN ELS COSTOS D’EXPLOTACIÓ DE LA XARXA RESCAT I COMPROMÍS DE CESSIÓ D’US D’ESPAIS PEL FUNCIONAMENT DE LA XARXA.**

L’Ajuntament participarà en els costos necessaris per al manteniment, operació, transport, arrendament d’espais, control i gestió de la xarxa Rescat, a raó de 31,34€ mensuals per terminal, d’acord amb el que es va aprovar al Consell Rector de la Xarxa Rescat del gener del 2009. Aquest import , s’incrementarà anualment cada 1 de gener amb l’IPC relatiu a Catalunya. Qualsevol altre canvi futur d’aquest import, a part del corresponent a l’IPC haurà de ser definit i aprovat prèviament pel Consell Rector de la Xarxa Rescat.

La participació de l’Ajuntament en aquests costos de manteniment, operació, transport, arrendament d’espais, control i gestió de la xarxa Rescat, s’entendrà totalment compensada mitjançant l’obligació compromesa en aquest conveni per l’Ajuntament de cedir l’ús d’un espai municipal per a la ubicació dels equipaments tècnics de Rescat, si el funcionament òptim de la xarxa ho requerís.

La cessió d’ús del be de domini públic o patrimonial municipal que en cas de resultar motivadament necessari pel funcionament òptim de la xarxa es requereixi des de la Generalitat es formalitzarà mitjançant el corresponent conveni de cessió, que s’haurà de subscriure en el termini màxim de dos mesos des de la data de comunicació de la necessitat per la Generalitat.

**Sisè.- ADQUISICIÓ DE TERMINALS**

L’Ajuntament es compromet amb la signatura d’aquest conveni a adquirir els terminals i accessoris Rescat que necessiti, i contractar el seu manteniment, amb les mateixes condicions d’homologació i compatibilitat tecnològica amb la xarxa exigides en les contractacions de terminals i accessoris del Departament d´Interior.

L’Ajuntament podrà adquirir l’equipament segons el procediment de contractació que estableixi garantint la compatibilitat dels equips amb els estàndards de la tecnologia Tetra i les especificacions de la xarxa Rescat. Sense perjudici d’això el Departament oferirà a l’Ajuntament adquirir els terminals i accessoris que requereixi directament a l’empresa adjudicatària del contracte públic dels lots corresponents a terminals i accessoris per a altres usuaris de la xarxa Rescat, amb les mateixes condicions de l’últim concurs per a l’arrendament de terminals Tetra desenvolupat des del Departament.

**Setè.- IMPORT CORRESPONENT AL SERVEI COR**

Per la gestió d’incidències realitzada pel servei integral del COR el Departament aplicarà l’import mensual que per cada exercici aprovi el Consell Rector de la Xarxa Rescat . Aquest import aprovat pel Consell Rector de la Xarxa Rescat del gener de 2009 s’incrementarà anualment cada 1 de gener amb l’IPC relatiu a Catalunya. Qualsevol canvi futur d’aquest import, a part del corresponent a l’IPC haurà de ser definit i aprovat prèviament pel Consell Rector de la Xarxa Rescat.

No obstant això, aquest servei integral del COR serà gratuït per tots els ajuntaments que utilitzin la xarxa Rescat .

**Vuitè.- REPRESENTACIÓ EN EL CONSELL RECTOR**

L’Ajuntament estarà representat en el Consell Rector de la Xarxa Rescat a través de la participació dels vocals de l’Administració Local de Catalunya en aquest òrgan, designats per l’Associació Catalana de Municipis i Comarques i la Federació de Municipis de Catalunya.

**Novè.-**  **CONFIDENCIALITAT**

El Departament i l’Ajuntament es comprometen a considerar confidencial la informació tècnica i comercial que rebin de les altres parts. En conseqüència, les parts es comprometen a no divulgar aquesta informació a tercers sense consentiment exprés de l’altra part.

**Desè.- CONDICIONS TÈCNIQUES**

Els usuaris de l’Ajuntament disposaran de la xarxa Rescat amb els mateixos nivells de qualitat i disponibilitat que les definides per la resta d’usuaris del servei de la Generalitat de Catalunya. En cas que l’Ajuntament requereixi altres serveis que pugui incloure la xarxa Rescat, però que no es presten amb caràcter general, es realitzaran els estudis tècnics i econòmics corresponents. En aquest sentit, es crearà una comissió tècnica per a la concreció i avaluació d’aquestes prestacions complementàries.

Les condicions tècniques i funcionals en base a les quals ha de realitzar-se la prestació del servei objecte d’aquest conveni queden recollides a l’annex tècnic número 1 que s’adjunta. En el futur es podran afegir altres annexos que es numeraran com annex tècnic número 2, annex tècnic número 3 etc. si es considera necessari.

En cas que un terminal de l’Ajuntament donat d’alta a la xarxa, provoqui algun tipus d’avaria, bloqueig o mal funcionament de la xarxa RESCAT, serà donat de baixa temporalment fins la comprovació del correcte funcionament del terminal.

**Onzè.-** **VIGÈNCIA DEL CONVENI, PRÒRROGUES I RESOLUCIÓ**

L’adhesió de l’Ajuntament a la xarxa Rescat serà efectiva a partir de la signatura d’aquest conveni, i operativa a partir de l’activació dels corresponents terminals.

El conveni té vigència il·limitada. Es podrà resoldre per denúncia prèvia de qualsevol de les parts amb una antelació prèvia de dos mesos.

No obstant això, pot rescindir-se per alguna de les causes següents:

- L’incompliment de les clàusules del conveni.

- El mutu acord de les parts

- La impossibilitat sobrevinguda, legal o material, de donar compliment a l’objecte del contracte.

**Dotzè.- RÈGIM JURÍDIC I LITIGIS**

Les parts sotmetran a la consideració del Consell Rector de la Xarxa Rescat els conflictes que poguessin sorgir de la seva interpretació, compliment, extinció, resolució i efectes d’aquest conveni. En tot cas, per raó de la naturalesa jurídica administrativa d’aquest conveni, les parts se sotmeten a la Jurisdicció contenciosa administrativa per a la resolució dels conflictes esmentats.

I en prova de conformitat amb el seu contingut, les parts signen el present conveni, per duplicat exemplar i a un sol efecte, en el lloc i la data indicats a l’encapçalament.

Conseller d’Interior Alcalde de Capellades

Ramon Espadaler i Parcerisas Marcel·lí Martorell i Font